CELEX: 32013D0055
Language: el
Date: 2013-01-22 00:00:00
Title: 2013/55/ΕΕ: Εκτελεστική απόφαση του Συμβουλίου, της 22ας Ιανουαρίου 2013 , για την τροποποίηση της εκτελεστικής απόφασης 2009/1008/ΕΕ με την οποία επιτρέπεται στη Δημοκρατία της Λετονίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

25.1.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 22/16
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 22ας Ιανουαρίου 2013
   για την τροποποίηση της εκτελεστικής απόφασης 2009/1008/ΕΕ με την οποία επιτρέπεται στη Δημοκρατία της Λετονίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   (2013/55/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με επιστολή που πρωτοκολλήθηκε στη Γενική Γραμματεία της Επιτροπής στις 20 Απριλίου 2012, η Λετονία ζήτησε την άδεια να εξακολουθήσει να εφαρμόζει μέτρο παρέκκλισης από τις διατάξεις της οδηγίας 2006/112/ΕΚ του Συμβουλίου όσον αφορά τον υπόχρεο του φόρου προστιθέμενης αξίας (ΦΠΑ) στις φορολογικές αρχές.
            
         
               (2)
            
            
               Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή, με επιστολές της 30ής και 31ης Ιουλίου 2012, ενημέρωσε τα άλλα κράτη μέλη σχετικά με το αίτημα που υπέβαλε η Λετονία. Με επιστολή της 2ας Αυγούστου 2012, η Επιτροπή γνωστοποίησε στη Λετονία ότι διέθετε όλες τις απαραίτητες πληροφορίες για την εκτίμηση του αιτήματος.
            
         
               (3)
            
            
               Η αγορά ξυλείας στη Λετονία εξακολουθεί να κυριαρχείται από μικρές τοπικές επιχειρήσεις και μεμονωμένους προμηθευτές. Λόγω της φύσεως της αγοράς και των επιχειρήσεων που δραστηριοποιούνται σε αυτή, προκλήθηκε φοροδιαφυγή η οποία ήταν δύσκολο να ελεγχθεί από τις φορολογικές αρχές. Για την καταπολέμηση της κατάχρησης αυτής, στη νομοθεσία της Λετονίας για τον ΦΠΑ ετέθη ειδική διάταξη με την οποία ορίζεται ότι, όσον αφορά τις συναλλαγές στον τομέα της ξυλείας, υπόχρεος του φόρου είναι ο υποκείμενος στον φόρο για τον οποίο πραγματοποιείται η φορολογητέα παράδοση αγαθών ή παροχή υπηρεσιών. Η διάταξη αυτή αποτελεί παρέκκλιση από το άρθρο 193 της οδηγίας 2006/112/ΕΚ, το οποίο ορίζει ότι, στο εσωτερικό καθεστώς, ο φόρος οφείλεται κατά κανόνα από τον υποκείμενο στον φόρο ο οποίος πραγματοποιεί φορολογητέα παράδοση αγαθών ή παροχή υπηρεσιών.
            
         
               (4)
            
            
               Τα πραγματικά και νομικά περιστατικά που δικαιολόγησαν το μέτρο παρέκκλισης δυνάμει της εκτελεστικής απόφασης 2009/1008/ΕΕ του Συμβουλίου, της 7ης Δεκεμβρίου 2009, με την οποία επιτρέπεται στη Δημοκρατία της Λετονίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (2) δεν έχουν μεταβληθεί και συνεχίζουν υφιστάμενα. Με βάση τις πληροφορίες που διαβίβασε η Λετονία, φαίνεται ότι ο βαθμός επικινδυνότητας για απάτη σε θέματα ΦΠΑ στον εν λόγω τομέα παραμένει υψηλός. Ως εκ τούτου, είναι σκόπιμο να επιτραπεί στη Λετονία να εφαρμόσει το εν λόγω μέτρο παρέκκλισης για περαιτέρω περιορισμένη περίοδο.
            
         
               (5)
            
            
               Σε περίπτωση που η Λετονία εξετάζει την παράταση του μέτρου παρέκκλισης πέραν του 2015, θα πρέπει να υποβάλει έκθεση για την εφαρμογή του μέτρου στην Επιτροπή μαζί με την εν λόγω αίτηση το αργότερο έως τις 31 Μαρτίου 2015.
            
         
               (6)
            
            
               Η παρέκκλιση δεν έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ.
            
         
               (7)
            
            
               Συνεπώς, η εκτελεστική απόφαση 2009/1008/ΕΕ θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η εκτελεστική απόφαση 2009/1008/ΕΕ τροποποιείται ως εξής:
   
               1)
            
            
               Στο άρθρο 2 η ημερομηνία «31 Δεκεμβρίου 2012» αντικαθίσταται από την ημερομηνία «31 Δεκεμβρίου 2015».
            
         
               2)
            
            
               Παρεμβάλλεται το ακόλουθο άρθρο:
               «Άρθρο 2α
               Κάθε αίτηση παράτασης του μέτρου που προβλέπεται στην παρούσα απόφαση υποβάλλεται στην Επιτροπή το αργότερο έως τις 31 Μαρτίου 2015 και συνοδεύεται από έκθεση σχετικά με την εφαρμογή του εν λόγω μέτρου».
            
         Άρθρο 2
   Η παρούσα απόφαση παράγει αποτελέσματα την ημέρα που θα κοινοποιηθεί.
   Εφαρμόζεται από την 1η Ιανουαρίου 2013.
   Άρθρο 3
   Η παρούσα απόφαση απευθύνεται στη Δημοκρατία της Λετονίας.
   
      Βρυξέλλες, 22 Ιανουαρίου 2013.
      
         
            Για το Συμβούλιο
         
         
            Ο Πρόεδρος
         
         M. NOONAN
      
   
   
      (1)  ΕΕ L 347 της 11.12.2006, σ. 1.
   
      (2)  ΕΕ L 347 της 24.12.2009, σ. 30.